<classify> RASIMU ya Mpango Kabambe wa Uboreshaji wa Jiji la Dar es Salaam, imekamilika na kuwasilishwa kwa Wizara ya Ardhi, Nyumba na Maendeleo ya Makazi tayari kwa wadau, wakiwemo wananchi wa kawaida kutoa maoni kabla ya hatua nyingine za utekelezaji.Katika rasimu hiyo ya mpango huo wa mwaka 2016 hadi 2036, Jiji la Dar es Salaam lenye makadirio ya wakazi milioni 5.4 kwa takwimu za mwaka 2016 zinazotokana na Sensa ya Watu na Makazi ya mwaka 2012, linatarajiwa kuwa kama majiji mengine yalioendelea duniani ikiwemo New York na Dubai. Utekelezaji wa mpango huo utalilazimu Jiji la Dar es Salaam kufumuliwa na kupangwa upya. Hata hivyo, mpango huo umelenga kwamba, kwa watakaolazimika kuhamishwa, watafanyiwa tathimini na kulipwa kwa haki, lakini wengi waliojenga kiholela, hawataguswa bali maeneo yao yataboreshwa.Mpangilio wa makazi utakuwa wa mitaa, kunapendekezwa kuwa na miji midogo yenye idadi ya watu 7,000 hadi 10,000 katika eneo moja litakalokuwa na huduma zote za jamii na za kiuchumi, kibiashara na kiimani ikiwemo ofisi za kiserikali. Miundombinu itajengwa kwa kuongeza barabara za mitaa za kiwango cha lami, huduma ya treni katikati ya Jiji itaboreshwa, maeneo maalum ya maegesho ya magari yatakayowezesha watu kutumia usafiri wa umma ikiwemo mabasi ya mwendokasi kufika katikati ya Jiji na hata pembezoni kwa haraka.Kwa mujibu wa rasimu hiyo, kutakuwa na maeneo maalumu ya biashara, ya kihistoria na yatakayojengwa hoteli za kitalii hasa yalio karibu na fukwe, pamoja na ya karibu na Kiwanja cha Ndege cha Kimataifa cha Julius Nyerere JNIA ili kuhakikisha watalii hawalifanyi jiji hilo kama njia, bali wanakaa na kutembelea maeneo ya vivutio vya kitalii na biashara.Mpango huo pia umelenga kuhakikisha nchi zinazotumia Bandari ya Dar es Salaam zikiwamo Rwanda, Burundi, Zambia, Malawi na Jamhuri ya Kidemokrasia ya Congo DRC na nyingine zinapata urahisi wa kufika na kusafirisha mizigo yao kwani miundombinu ambayo baadhi imeanza kujengwa, itapunguza kama si kumaliza tatizo la msongamano.Baadhi ya maeneo yaliobainishwa kwenye rasimu kuwa ya kibiashara na kivutio kwa utalii ni pamoja na Kurasini, Tazara, Buguruni, Ubungo na Mwenge katika barabara ya Nelson Mandela na Sam Nujoma; Tangi Bovu na Bunju kwa upande wa barabara ya Bagamoyo, Kimara na Kibamba kwa barabara ya Morogoro, Chanika kwa barabara ya Nyerere na Kongowe kwa barabara ya Kilwa. Maeneo hayo yatakuwa maalumu kwa biashara, huduma za jamii, utalii na yatajengwa kwa ushirikiano wa sekta binafsi huku viwango vya kimataifa vikizingatiwa kwa ajili ya kuongeza mapato ya nchi na kutoa fursa za ajira na biashara kwa wananchi.Kwa mujibu wa rasimu ilivyo, mpango huo unalenga kuboresha na kuendeleza makazi ya wananchi, kuondoa ujenzi holela kutenga maeneo maalumu ya kiuchumi na kibiashara lengo likiwa mji kuwa katika mpangilio na kwenda sambamba na ukuaji miji kama ilivyo miji mikubwa duniani. Hivi sasa, ukurasa wa kutoa maoni ya wadau wakiwemo wananchi unatarajiwa kuanza kwa mujibu wa kifungu namba 121 cha Sheria ya Mipangomiji namba 8 ya mwaka 2007, kinachoeleza matakwa ya wananchi na wadau kutoa maoni na kifungu namba 12 2 kinachoelekeza wakurugenzi wa manispaa za Jiji la Dar es Salaam kuratibu mijadala ya umma kupata maoni ya wadau hao ndani ya siku 90.Mpango huo wa miaka 20 unaohusu makazi na miundombinu, ulianza kuandaliwa mwaka 2012 lakini ulishindikana kuanza mapema kutokana na changamoto kadhaa ikiwemo upigaji wa picha za uchambuzi. Waziri wa Ardhi, Nyumba na Maendeleo ya Makazi, William Lukuvi, pamoja na kuwaondolea hofu wakazi wa Dar es Salaam ya kuvunjiwa nyumba zao, alisema kwa maeneo yatakayohitajika kuboresha jiji hilo, wananchi watalipwa na kuhimiza upimaji na urasimishaji wa makazi unaoendelea sasa katika maeneo mbalimbali jijini humo, uendelee ili iwe rahisi kupanga jiji hilo.Mwaka jana, Lukuvi alikaririwa na vyombo vya habari akieleza kuwa mpango huo unalenga kulifanya Jiji la Dar es Salaam kuwa Jiji la kisasa lenye mpangilio wa makazi na miundombinu. Kwa upande wake, Meya wa Jiji la Dar es Salaam, Isaya Mwita, aliwahi kunukuliwa akipongeza mpango huo na kutaka kushirikishwa madiwani na wananchi moja kwa moja ili kuepuka migongano inayoweza kutokea. Kwa mujibu wa rasimu hiyo, Jiji la Dar es Salaam limekuwa likitumia mpango mji ulioandaliwa mwaka 1979 wakati jiji hilo likiwa na idadi ndogo ya wakazi na muda wake uliisha mwaka 1999.Taarifa ya wizara hiyo kwa umma, iliyotolewa hivi karibuni kupitia tangazo kwenye vyombo vya habari lilieleza kuwa tayari wizara hiyo imepokea rasimu hiyo kutoka kwa Katibu Tawala wa Mkoa wa Dar es Salaam. Kwa mujibu wa taarifa hiyo, wananchi na wadau wengine wa maendeleo jijini Dar es Salaam wanaelekezwa kwenda katika ofisi ya mkurugenzi wa Halmashauri ya Jiji na wakurugenzi wa manispaa za Ilala, Temeke, Kinondoni, Kigamboni na Ubungo kwa ajili ya kupitia rasimu hiyo.  <topic>: KITAIFA 